ইমাম কুরতুবী (রহঃ) ৬৩৩ হিজরী পর্যন্ত কর্ডোভায় অবস্থান করেন। কর্ডোভার পতনের পর তিনি ভগ্ন হৃদয়ে আনুমানিক ২০/২৫ বছর বয়সে মিসরে হিজরত করেন।[29] দুঃখজনক হলেও সত্য যে, ইতিহাস ও জীবনীগ্রন্থগুলিতে তাঁর কর্ডোভা থেকে মিসর হিজরতের কোন বিশদ বর্ণনা পাওয়া যায় না। তাছাড়া প্রশ্ন হ’ল, আন্দালুস ত্যাগের পর কেন তিনি মিসরকে হিজরতস্থল হিসাবে বেছে নিয়েছিলেন? অথচ কর্ডোভার পতনের পর এর অধিবাসীরা ইশবীলিয়ায় হিজরত করেছিলেন। এর উত্তরে বলা যায়, কুরতুবী যে সময় মিসরে হিজরত করেছিলেন, তখন তা বিভিন্ন দেশ ও জাতির আলেমদের মিলনমেলায় পরিণত হয়েছিল। সাথে সাথে সেখানে ইলমী পরিবেশ ও নিরাপত্তা বজায় ছিল। তাই এই নিরাপদ পরিবেশে বিভিন্ন শ্রেণীর আলেম-ওলামার কাছ থেকে জ্ঞান আহরণের উদ্দেশ্যে তিনি মিসরে হিজরত করেন।[30] উল্লেখ্য যে, একই কারণে আন্দালুসের বেশ কয়েকজন আলেম, কবি ও সাহিত্যিক এ সময় মিসরে হিজরত করেন। তাদের মধ্যে শায়খ আবুবকর তুরতূশী (মৃঃ ৫২০ হিঃ), শাতিবী, ইবনু মালেক অন্যতম।[31]